Nr. ................/.............................

**REFERAT DE APROBARE**

***a***

***Ghidului de finanţare a*** ***Programului vizând educaţia şi conştientizarea publicului privind protecţia mediului***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând *instrumentul de prezentare și motivare a proiectului de Ordin pentru aprobarea Ghidului de finanţare a Programului vizând educaţia şi conştientizarea publicului privind protecţia mediului.*

**Baza legală a proiectului de ordin supus aprobării** o constituie prevederile art. 13 alin. (1) lit. h) și alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare. Potrivit art. 13 alin. (4) din actul normativ menționat, ”*Condiţiile de finanţare a proiectelor şi/sau programelor pentru protecţia mediului prevăzute la alin. (1) lit, a)-l), n), q)-s), u), w)-y), cc) şi dd) se stabilesc prin ghidul de finanţare aferent fiecărui program sau proiect, care se elaborează de Administraţia Fondului pentru Mediu şi se aprobă prin ordin al conducătorului autorităţii publice centrale pentru protecţia mediului*.”

Ghidul de finanţare a Programului vizând educaţia şi conştientizarea publicului privind protecţia mediului constituie un suport informativ complex, având rolul de a furniza solicitantului finanţării din Fondul pentru mediu informaţii esenţiale privind derularea Programului vizând educaţia şi conştientizarea publicului privind protecţia mediului.

Ghidul conține dispoziții privind:

a) scopul, obiectivele şi indicatorul de performanță a programului;

b) condițiile de eligibilitate ale solicitanților;

c) categoriile de cheltuieli eligibile;

d) analiza și aprobarea proiectului;

e) implementarea şi monitorizarea proiectului propus.

**Scopul** Programului îl reprezintă finanţarea nerambursabilă din Fondul pentru Mediu a proiectelor vizând educaţia şi conştientizarea publicului privind protecţia mediului.

**Indicatorii de performanță** ai Programului sunt reprezentați de dimensiunea grupului-țintă vizat de activitățile întreprinse și de numărul de probleme de mediu abordate.

Programul se derulează multianual în limita creditelor de angajament şi creditelor bugetare prevăzute cu această destinaţie prin bugetul anual al Fondului pentru mediu, aprobat conform legii.

Finanţarea se acordă în cuantum de **100% din valoarea totală eligibilă a proiectului** şi fără a se depăşi suma maximă care poate fi acordată unui beneficiar în cadrul sesiunii de finanţare. Suma maximă care poate fi acordată este de 500.000 lei pentru fiecare proiect.

**Solicitanţi eligibili** în cadrul programului sunt **organizaţiile neguvernamentale**, persoane juridice române, asociaţii sau fundaţii, înfiinţate în baza Ordonanţei Guvernului nr. 26/2000 cu privire la asociaţii şi fundaţii, aprobată cu modificări şi completări prin Legea nr. 246/2005, cu modificările şi completările ulterioare.

Este considerat eligibil solicitantul, precum și partenerii acestuia, care îndeplinesc următoarele **criterii de eligibilitate** la momentul depunerii dosarului de finanțare:

a) este persoană juridică română;

b) acționează în nume propriu;

c) nu se află în procedură de dizolvare/lichidare/radiere/insolvență/faliment;

d) nu este înregistrat cu fapte sancționate de legislația fiscală, potrivit certificatului de cazier fiscal;

e) nu este înregistrat cu obligații de plată a taxelor, impozitelor, amenzilor și contribuțiilor către bugetul de stat, bugetele locale, bugetul Fondului pentru mediu, conform prevederilor legale în vigoare;

f)nu este condamnat pentru infracțiuni împotriva mediului, prin hotărâre judecătorească definitivă;

g) nu a beneficiat de finanțare nerambursabilă din altă sursă pentru același proiect;

h) realizează proiectul în parteneriat cu unități administrativ - teritoriale, inclusiv subdiviziuni administrativ - teritoriale ale acestora și/sau unități și instituții de învățământ de stat care participă la derularea proiectului, în limitele și condițiile stabilite în baza acordului de parteneriat.

Sunt considerate **eligibile următoarele categorii de cheltuieli**:

a) cheltuieli salariale aferente membrilor echipei de proiect/instructorilor/colaboratorilor implicați în implementarea proiectului:

1. salariul, acordat conform salariului mediu pe economie valabil la momentul realizării cheltuielii;

2. contribuțiile sociale aferente cheltuielilor salariale și asimilate acestora.

b) cheltuieli cu deplasarea membrilor echipei de proiect/instructorilor/colaboratorilor implicați în implementarea proiectului în cuantum de maximum 10% din valoarea totală a cheltuielilor eligibile propuse în bugetul proiectului, respectiv:

1. contravaloarea transportului/combustibilului până la locul delegării/locul de cazare/de desfășurare a activităților proiectului;

2. biletele pentru deplasările efectuate cu mijloacele de transport în comun, autocare, taxi, tren, avion, vapor etc. până la locul delegării/locul de cazare/de desfășurare a activităților proiectului;

3. transportul efectuat pentru derularea activităților de conștientizare de tipul vizite la muzee, parcuri naturale, stații de sortare, centre de reciclare etc.

c) cheltuieli cu deplasarea participanților la activitățile proiectului care alcătuiesc grupul ţintă, în cuantum de maximum 10% din valoarea totală a cheltuielilor eligibile propuse în bugetul proiectului, respectiv:

1. contravaloarea transportului/combustibilului până la locul delegării/locul de cazare/de desfășurare a activităților proiectului;

2. biletele pentru deplasările efectuate cu mijloacele de transport în comun, autocare, taxi, tren, avion, vapor etc. până la locul delegării/locul de cazare/de desfășurare a activităților proiectului;

3. transportul efectuat pentru derularea activităților de conștientizare de tipul vizite la muzee, parcuri naturale, stații de sortare, centre de reciclare etc.;

d) cazarea și masa membrilor echipei de proiect/instructorilor/colaboratorilor implicați în implementarea proiectului, precum și a participanților la activitățile proiectului care alcătuiesc grupul țintă, pe perioada de derulare a excursiilor, taberelor, altor tipuri de activități vizând educația și conștientizarea publicului privind protecția mediului, în limita a 150 lei/zi/participant;

e) taxă campare;

f) cheltuieli cu servicii pentru organizarea de evenimente și cursuri de formare:

1. cheltuieli necesare pentru organizarea de work-shop-uri, târguri, seminarii ori pentru organizarea de tabere/excursii în cuantum de maximum 10% din valoarea totală a cheltuielilor eligibile propuse în bugetul proiectului;

2. realizarea, editarea şi difuzarea de materiale tipărite cu conținut educativ privind protecția mediului în cuantum de maximum 15% din valoarea totală a cheltuielilor eligibile propuse în bugetul proiectului;

3. realizarea şi difuzarea de materiale audiovizuale privind protecția mediului, în cuantum de maximum 15% din valoarea totală a cheltuielilor eligibile propuse în bugetul proiectului;

4. cheltuieli pentru închiriere sală și/sau echipamente/dotări în cuantum de maximum 15% din valoarea totală a cheltuielilor eligibile propuse în bugetul proiectului; închirierea echipamentelor/dotărilor este eligibilă doar în situația în care prin proiect nu este prevăzută achiziționarea acestora.

g) cheltuieli cu achiziția de active fixe corporale (altele decât terenuri și imobile), obiecte de inventar, materii prime și materiale, inclusiv materiale consumabile necesare derulării activităților proiectului:

1. materiale consumabile / obiecte de inventar în limita a maximum 5% din valoarea totală a cheltuielilor eligibile propuse în bugetul proiectului; achiziționarea obiectelor de inventar este eligibilă doar în situația în care prin proiect nu este prevăzută închirierea acestora;

2. achiziționarea de echipament necesar instalării de tabere/derularea activităților de campare (corturi, saci de dormit, izoprene, lanterne etc.) în limita a maximum 15% din valoarea totală a cheltuielilor eligibile propuse în bugetul proiectului;

3. achiziționarea de echipamente / mijloace tehnice necesare derulării activităților proiectului în cuantum de maximum 15 % din valoarea totală a cheltuielilor eligibile propuse în bugetul proiectului, inclusiv pentru utilizarea acestora de publicul-țintă, de exemplu: video/retroproiector, laptop, ecran de proiecție, tablă interactivă, flipchart; achiziționarea echipamentelor/mijloacelor tehnice este eligibilă doar în situația în care prin proiect nu este prevăzută închirierea acestora.

h) cheltuieli cu achiziția de active necorporale:

1. achiziția de licențe/software necesare activităților proiectului, în cuantum de maximum 5% din valoarea totală a cheltuielilor eligibile propuse în bugetul proiectului, în situația în care acestea sunt achiziționate împreună cu cheltuielile prevăzute la lit. g) pct. 3;

2. realizarea de aplicații informatice în cuantum de maximum 15% din valoarea totală a cheltuielilor eligibile și/sau pagini web, în cuantum de maximum 5% din valoarea totală a cheltuielilor eligibile, pentru efectuarea de activități de educație şi/sau conștientizare a publicului privind protecția mediului, în cuantum de maximum din valoarea totală a cheltuielilor eligibile propuse în bugetul proiectului.

i) cheltuieli indirecte, respectiv cu utilitățile spațiilor/amplasamentelor unde se derulează activitățile proiectului, pe perioada de implementare a acestuia, în cuantum de maximum 10% din valoarea totală a cheltuielilor eligibile propuse în bugetul proiectului;

j) TVA aferentă proiectului, în condițiile în care aceasta a fost solicitată şi nu este recuperată prin orice alte mijloace.

Prevederile ghidului de finanțare, astfel cum sunt prezentate în proiectul de act normativ, au fost avizate în ședința Comitetului Director al AFM din 31.03.2022.

Pentru motivele invocate, ținând seama de importanța și scopul acestui program,vă transmitem alăturat, în vederea avizării și aprobării, ***proiectul de ordin* *pentru aprobarea Ghidului de finanţare a Programului vizând educaţia şi conştientizarea publicului privind protecţia mediului.***

**PREȘEDINTE,**

**Laurențiu Adrian NECULAESCU**

Director Direcția Juridică,

Emilia Pavel